钦定古今图书集成/明伦汇编/官常典/第106卷 > 《耕田歌》〈有序〉汉·刘章
## 钦定古今图书集成/明伦汇编/官常典/第106卷 > 《耕田歌》〈有序〉汉·刘章

《史记》曰：诸吕擅权用事，朱虚侯刘章忿刘氏不得职，尝入侍宴。太后令为酒吏。章自请曰：“臣将种也，请以军法行酒。” 太后曰：“可。” 酒酣，章请为耕田歌。顷之，诸吕有一人醉，亡酒，章追拔剑斩之。太后大惊，业已许其军法，无以罪也。

深耕溉种，立苗欲稀。非其种者，锄而去之。